Ίδρυση Εργαστηρίου στο Τμήμα Αρχιτεκτόνων του Εθνικού Μετσοβίου Πολυτεχνείου. Ιδρύεται στο Τμήμα Αρχιτεκτόνων του Εθνικού Μετσοβίου Πολυτεχνείου Εργαστήριο με τον τίτλο «Εργαστήριο Σχεδιαστικής Μεθοδολογίας και Ρύθμισης του Χώρου», το οποίο καλύπτει τις εκπαιδευτικές και ερευνητικές ανάγκες στο γνωστικό αντικείμενο της μεθοδολογίας του σχεδιασμού και της ρυθμίσεως του χώρου, με την λήψη υπόψη των αλληλοσυσχετισμών και αλληλεξαρτήσεων στον χώρο και στον χρόνο και των συνθέτων διαδικασιών και πολυπλόκων σχέσεων στις σύγχρονες κοινωνίες των σχέσεων παραγωγής του χώρου και των εν γένει παραγωγικών δομών και σχέσεων. Το Εργαστήριο προωθεί επίσης την συνεργασία επιστημονικών κλάδων με σκοπό την ανάπτυξη και εξέλιξη κοινών τόπων στα επίπεδα θεωρίας, μεθοδολογίας και μέτρων πολιτικής. Ειδικότερα, το Εργαστήριο ασχολείται με την ανάπτυξη της διεπιστημονικής συνεργασίας γύρω από τους εξής κυρίως άξονες: - Την συγκρότηση του χώρου και την αλληλεξάρτησή του με το χρόνο. - Τις μορφές κατανάλωσης, καθώς και τις χωρικές και κοινωνικές της διαστάσεις. - Τον ελεύθερο χρόνο, την αναψυχή, την πολιτισμική πρακτική και τις χωρικές του επιπτώσεις. - Τη μεταβιομηχανική οργάνωση και μεταμοντέρνα πρακτική. - Τη μεθοδολογία και σχεδιαστική πρακτική. -Τις θετικές επιστήμες και τις χωρο-ποσοτικές και ποιοτικές μεθοδολογίες. Το Εργαστήριο εντάσσεται στον Τομέα Πολεοδομίας και Χωροταξίας του Τμήματος Αρχιτεκτόνων. Στον Υπουργό Εθνικής Παιδείας και Θρησκευμάτων αναθέτουμε τη δημοσίευση και εκτέλεση του παρόντος διατάγματος.